Inbiegħ cassette recording rari tal-eks Beatle traġiku John Lennon u l-mara tiegħu Yoko Ono (ritratt) waqt irkant li sar f'Kopenhagen, il-belt kapitali tad-Danimarka. L-audio track ta' 33 minuta — li inbiegħ għal $58,300 – kienu għamluh erba' adolexxenti Daniżi aktar minn 50 sena ilu u ftit xhur biss qabel The Beatles ħabbru li kienu qed ixolju bħala grupp. Intant, il-cassette jinkludi intervista ma' John u Yoko flimkien ma' kanzunetta li qatt ma kienet instemgħet qabel. L-irkantaturi li ħadu ħsieb il-bejgħ tal-cassette, qabel, kienu qed jistennew li dan jinxtara minn xi mużew jew kollezzjonista tal-memorabilia. Sar magħruf, wara, li l-persuna li xtrat il-cassette (u li baqgħet anonima) kienet għamlet l-offerta finali minn fuq it-telefon – bil-cassette jinbiegħ flimkien ma' xi ritratti tal-adolexxenti Daniżi li jidhru fihom waqt li akkumpanjati minn Lennon innifsu.